偈颂一百一十七首
作者：释绍昙
朝代：宋

池开古镜奁，山耸青螺髻。急著眼来看，不得作境会。觌体全彰解脱门，一踏牢关百杂碎。你面黄，我面黑。是马是驴，各随业力。蓦劄相牵入草窠，鼻头香臭不争多。十二瑞峰前，一火白拈贼。佛面夜叉心，是何等相识。烧香供养，使自知非，剪月初无陷虎机。瘦藤枝，乌律卒。入草寻人，揣空出骨。不是心不是佛不是物，贬向无生国。入微尘，含法界。顶？机，看脚下。须弥灯王，冰消瓦解。杓柄短长，锅儿大小，家丑无端花擘了。狼籍不小，惭惶不少。藏主师兄，平跋则个。逼人上树拔却梯，推人入井覆却桶。江湖用此恶心肠，谁云契义金兰重。怪语颠言，开眼说梦。蛇头揩痒，虎口拔牙。拚得性命，始是作家。国有世臣，伊周是则。神政冰清，忠谟鲠直。存方寸地子孙耕，黍稷非馨深种德。美则美矣，这争如何。巨辟十三华藏界，藏身无迹海腾波。万叠青山，一溪寒水。花禁冷叶红，草滴虚岚翠，无位真人祇者是。不离当处当湛然，左右逢原无二体。觑之瞎双眸，即之云万里。祇如坚持汉节，贱卖生姜，妙悟水因，重光佛日。再世唐尧，更生虞舜。统御金轮，永膺天命。林泉何以报生成，一缕檀烟万佛名。净饭王宫积恶多，从天降谪个妖魔。指天指地胡挥揎，无柰通身秽污何。瑞岩无柄杓，恶水劈头浇，特石须顽也合消。跛脚阿师，弄蹄驴子。一字关徒费分疏，栗棘蓬恣情吞吐。凌灭祖师禅，函盖乾坤句。孤危不立自孤危，万仞雪崖丰骨露。十二峰前，斫额望汝。洞山佛无光，无你扪摸处，无你栖泊处。苦涩菖蒲茶，胶粘青蒻粽。嗅著鼻头辛，咬得牙关肿。佛病祖病蠲除，妖星怪星惊悚。善才采药，飏在壁根。天师书符，抗藏衣笼。和盘掇出宴佳宾，山鸟山花欣然。锦绣铺陈，笙簧品弄。啰啰招，啰啰送，莫怪空疏，伏惟珍重。半晴半雨，酿成梅溽。无位真人，口生白醭。玄谈发渊默之雷，妙应答传声之谷。花簇簇，锦簇簇，听不足，玩不足。哑，六六依前三十六。一二三四五六七，数目分明谁委悉。李淳风与袁天纲，推尽先天算不出。算得出，昨日五月尽，今朝六月一。诸庄收敛，几样心肠。忧风忧雨，忧旱忧荒。刈禾镰虽云快利，要用处不犯锋铓。策勋汗血，别甑炊香。饭里有沙如咬著，方知禾熟不临场。天地不仁，人心招感。田稼如云，一风消散。农家血泪流，肝肠断。惟有林间衲子，有亦不知，无亦不管。圆蒲拥雪衾，缀钵盛香饭。放憨一饱万缘空，冷笑傍人忙似钻。灼然如是，万两黄金也合消，其或未然，切莫怪阎家打算。善护菩提树有年，金枝玉叶荫儿孙。大功难纪人间世，千佛名书补处尊。衲僧家，无本据。暑退凉生，任情去住。折拄杖，挑拨红尘堆里人，破草鞋，踏断枯木岩前路。无佛处，急赴过，有佛处，不得住。捏聚大千无寸土，业风吹上十二峰。来，徐徐向伊道，提鞋去。截流机，分泾渭。清浊浅深，穷源倒底。三脚驴子弄蹄行，踏过何曾沾著水。芝峰家丑外扬，也是碓坊洿米。低声低声，墙壁有耳。座满江南客，何须唱鹧鸪。寒空书雁，破壁吟螀。井梧翻叶，岩桂飘香。无位真人，横拖倒拽，无地埋藏。举世生盲人不识，分拿摸象恣猖狂。徒劳香至子，历魏与游梁。哑，鹊石何曾解放光。劄得脚跟牢，不怕风涛险。大田多稼如云，只要及时收敛。归来香积国经行，喜见飞檐翔唇吻。议赏元勋，高低有分。凤宿龙巢，宸车苔辗。前不搆村，后不迭店。疑杀天下人，自疑犹未免。瞥转一机，星驰电捲。飞来峰刮地风寒，冷泉水滔天浪衮。死句翻成活句传，大冶精金经百鍊。哑，退耕师兄，能事云周，一死何憾。拄杖子，黑粼皴。韬藏头角，枯槁身心。刚被业风飘鼓，忙忙入草寻人。奔驰鸟道，簸弄驴唇。湖海听闻齐掩耳，只宜藏拙古岩阴。万叠青山，一溪流水。幽鸟绵蛮，烟萝锁翠。瑞岩活计无多，徒挂傍人唇齿。彻骨贫穷，熏天富贵。一阵西风丹桂香。二三子，吾无隐乎尔。沧溟深，未必深。须弥险，未必险。衲僧家险崖机不可挨，深密心不可察。拄杖子忍俊不禁，试与探测看。深无半寸，平如镜面。浩大雷声，全无雨点。只好深云龟六藏，佛眼迷踪寻不见。寻得见，瑞岩点一杯茶，徐徐向伊道，日暮穷途，家乡尚远。没弦琴，有遗音。调高流水，声振缁林。碧眼黄头争品弄，无端花擘祖师心。瑞岩素非妙手，效颦弹一曲看。叮当叮当，绝听子期迷节奏，和云高挂古松阴。荆棘林，大火聚。峭壁深坑，无栖泊处。直饶伊瞥转一机，转得身，通得步。瑞岩未敢轻相许，何故凤栖不在梧桐树。书载五云，绣添一线。剥尽群阴，天心复见。惟有龟毛拂，今古无迁变。松根石上笑谈空，切忌随他语脉转。大智洞明，十方虚彻。玄枢妙转，千圣迷踪。直饶透箐眼明，截流机峻。须知更有向上一路在，这里见得彻去，方知东山五祖老冻脓。太阿久瘗丰城剑，才遇张华便发光。积世冤雠都扫却，蛰龙银匣袭珍藏。扭碎东山鼻孔，牵断佛眼耳轮。一等施呈毒手，腕头力重千钧。饫饕法味，饱听圆音。汉室威仪重复见，紫芝香散碧岩春。忠清千古灿奎文，盖世功名富贵生。旌佩拥云何处去，毗卢楼阁款经行。簸弄乾坤，灵蛇在掌。露刃含霜，阿谁近傍。歼厥渠魁未得时，蛰龙护匣牢收抗。还他道地，剑州与太阿无两样。携来剪月亭前，共聚五湖禅流，拭目纵观，连声称赏。半夜逾城，六年栖雪。饿得肠枯，冻得骨折。那更见明星，两眼添重屑。后代儿孙苦證羊，一年一度争饶舌。正法眼藏，宜乎向这瞎驴边灭。正月一，是新年。家家庆贺，处处喧阗。惟有拄杖子，不随时变。松根稳坐，石上安眠。蓦地放憨歌一曲，啰啰哩啰啰哩啰。木人听不足，瘦立绿萝烟。一点心灯，寒光灿烂。今古长明，几人著眼。诸方老冻脓，烧畬种粟，三呼三应，妙悟水因，眉间挂剑。虽然列焰分辉，当暗中有明，当明中有暗。而今拈出普请看，出格元宵，何妨赏玩。独坐大雄峰，临机多弄险。遭虎口杀活不分，脱狐身真假难辨。那堪创立清规，平地深深坑堑。结成不共戴天雠，烧炷枫香解释休。人从雪峰来，接得乳峰信。报道古涧寒泉，涌出千丈飞雪。推倒妙高台，掀翻乌石岭。松山土主冷地翻身，隐潭龙王梦中惊醒。郎忙抖擞精神，念一道离怖畏真言，南无三满多，没驮喃，唵部龄，唵齿龄。吽吽，急急如律令。三世诸佛立地听，梵语华言难改正。家在蓬莱，霓裾粲霞。步虚声有节，观徼念无差。护剑苍虬鸣宝匣，听琴瘦鹤倚庭花。丹成九转，符扫群邪。不负东林莲社约，乘轺来访竺仙家。虎溪分未得，款吃赵州茶。祖父田园，积年荒废。农不务耕，渔专讨利。彻底掀翻自有人，去尽残芦并败苇。雁过长空，影沉寒水，字字声声说大义。九十日春今欲过，人生能见几韶光。秦源方被桃花误，隋岸还看柳絮狂。拄杖子，知不迁义，缄封不密，满口嚼冰霜。千言万语无人会，又逐流莺过短墙。长须翁，久不见。壁角深藏，心灰百炼。将期休影息阴，岂谓明明弄险。点出夜叉心，擘开菩萨面。丑恶既乖张，佛手难遮掩。赢得春山哭杜鹃，鲜血染花枝，声声怨。秋旸肆酷，秋暑炎蒸。不容鹅护雪，难保蜡人冰。一夏噇眠虚过了，秋风拈弄刈禾镰。有权有用，无党无偏。几个祖师头割了，立教凶岁变丰年。秋阳肆酷，划地奔雷。洗涤袢襟，喜而不寐。懿德山王赠之以偈：大旱逢甘雨，他乡遇故知。攧崖泉漱玉，尝稻雪翻匙。咿呜咿，谁知艰棘际，复见太平时。拄杖子，暗中闻得，手之舞之，足之蹈之。暑退凉生前路活，化龙一跃出天池，赢得庞公笑展眉。僧钵一粒饭，农家一滴血。战争收拾归，知费几牙颊。明玑杵白，别甑炊香。伴客地炉烧榾柮，无宾主话商量。切忌增金以黄。雨后溪声寒弄玉，风前木叶碎飘金。见闻互用非声色，花劈威音古佛心。见成家乐，管宴佳宾。莫谓瑞岩岑寂甚，一回拈出一回新。打破剑门关，未死先辞世。书偈自涂糊，白把骊珠碎。口款细供通，自首原其罪。木人歌舞石人悲。声遏行云，雁序分，影落千峰外。兜率天宫初说梦，修多罗藏又谈空。一人人饱纯陀味，不与寻常至节同。娟娟萝月，瑟瑟松风。四壁生涯贫彻骨，敌君王富乐无穷。万金包裹烂泥团，不惜当场撮弄看。败阙遭人窥觑了，末梢依旧被渠瞒。一点心灯，灵明炳焕。去古来今，清光无间。不同万斛金莲，惑乱痴人赏玩。今朝上元节，拈出普请看。拟议寻思，空华翳眼。厮扑场中作断交，拳来趯去不相饶。谁知用尽平生力，却傍被人夺锦标。上林春色正繁华，公子联镳去赏花。贪弄玉杯泥样醉，笙歌丛里簇归家。远望蓬莱去学仙，途中忽遇李先生。还丹一粒吞还吐，回首空山独自行。大悲正眼露堂堂，百步当摇闪电光。被掣风颠医瞎子，暗中拖拽下禅床。岭上云磨松偃蹇，岩前瀑漱石琮琤。瞿昙面目全彰露，谁道今朝始诞生。跛云门棒，休放拍盲。一杓香汤三拜著，听渠千古恶名行。一春连雨，民心忧惧。妻子号饥，米无籴处。珍重活衲僧福德聚，衲被蒙头无思无虑。九旬禁足，钝鸟栖芦。三月安居，蛰虫坏户。翻转铁面皮，嫌佛不肯做。前宵剪月亭边，曲奏高山流水。虽云狮子筋弦，品弄必资妙指，不落宫商人耸耳。嘉州大像增百倍精神，荆溪老龙添十分活意。正音将谓绝无闻，谁料郑声乱雅中，有此清弹尔。惭愧惭愧。雷轰荐福碑，天秘无文印。字义既难明，心传谁得正。东湖泻恨浪滔天，惊？瑞岩残梦醒。猛拍阑干，叫天不应。哭不成兮笑不成，野花泪湿千峰影。三月休征，修文偃武。治格太平，生灵鼓舞。无端塞马嘶风，又欲扬尘簸土。密运机筹，肃行师旅。塞北安南一战收，生死冤魔都扫去。重赏元勋，凯歌声撼芝峰路。九月授衣天，芝峰无可授。破衲拥寒云，对客慵开口。成癖襟怀为爱山，不逢佳处不开颜。锦屏剑阁重相见，疑在岷峨翠霭间。一二三四五，六七八九十。梵语华言译不成，玉几重新添注解。字义炳然，无人领解。赖有同风知，点头道奇怪。彷彷佛佛，一似东山瓦鼓歌。腔调宛同，声无高下。彭八剌拶，未在未在。书云开管宴，法轮食轮转。觑之双眼盲，味之唾三咽。云门胡饼，谩自誇张，杨岐栗蓬，急须收卷。露柱灯笼，春风满面。道德五千言，深明玄妙句。云门一字关，截断横陈路。十二峰前，危分险布。唤醒惺惺石上瞌睡主人公，握手评论，掀眉笑语。惊放寒梅一两花，漏泄先春，奔驰驿使。哑，寻香逐臭人无数。向上机，顶门眼。察秋毫处暗昏昏，透险崖中平坦坦。三世诸佛，正视无门，白牯狸奴，活埋何限。亲随弥勒下长汀，一字王书奉化名。辅国功成归内院，子孙恩被锦衣荣。无辨古今眼，有辨古今舌。说得十分真，何如见得彻。见得彻，耿耿心灯夺夜寒。年年宴赏元宵节。茅舍春深，韶华可人。山花裛翠，烟草如茵。况有寻幽客至，锦囊探句，藜杖挑琴。握手松根同一笑，高风曾不护东林。广汉马驹子，十方罗汉僧。不吃金鸡粟，专衔血战冤。古龙渊吸乾到底，清凉树靠倒无根。五处移场弄巇险，化机曾不涉春缘。休征藏密，地陷天崩。棠棣花残雁沉影，椎胸未免哭苍天。三月青春弹指过，九旬朱夏又从头。茶抽雀舌郎忙摘，麦弄虾须逐旋收。炽然说法，声撼林丘。结夏已半月了也，水牯牛作么生。爱从荒草去，不向坦途行。闹中牵索，静处加鞭。月白风清眠露地，声声牧笛响烟村。小供天中节，家贫乐有馀。蒻包粳米粽，茶点石菖蒲。不用童寻药，何须鬼画符。千妖俱扫迹。长夏得安居。衲僧门下，天地悬殊。放下著，莫妄想。无孔铁锤，半斤八两。面门抛掷，土旷人稀。无业赵州元不会，凤林徒自说吒之。六月苦炎热，蜡人何似生。火云烹得解，解后却完全。堪笑云门老，杲掣风颠，通身臭汗。微凉生殿阁，打失鬼精魂。要会诸佛出身处，驴年驴年。雨足龙闲，年丰民乐。袖出刈禾镰，大地全收却。归来十二峰前，别甑炊香，明玑满钵。喂饱活衲僧，曲肱酣睡著。佛法身心烂似泥，哑，医无药。十二峰前傀儡棚，尽由行主线抽牵。编排科段无新旧，歌舞秋风乐管筵。人从福州来，接得江西信。报道雪峰木毬，辊入育王鳗井。怒浪翻空，鱼龙乞命。秋风吹落惺惺石上，惊触主人翁酣睡醒。掀眉一笑千峰静。八月十五中秋节，人皆竞赏天边月。心月孤圆自不知，不涉圆亏光影灭。马师父子错商量，拂袖便行犹未彻。诸人还见心月么，急著眼看，重重金屑。岩桂飘香，井梧凋叶。活祖师机，重重漏泄。见得分明眼似眉，道得完全舌如结。诸人要知亲切句么，蒲团三月冷如冰，今朝稳坐，静听渠分说。九月九，重阳节。不向东篱赏菊花，只点茱萸茶一啜。苦涩难尝舌如㔢，更吞栗棘蓬肝肠裂。且道陶渊明，还曾知此味么。莫说莫说。九月授衣天，山林无可授。破衲拥残云，痴坐蒲团透。长庆棱捲帘悟道，病眼见空花。香林远纸袄大书，破袖争出手。凫短鹤长，驴前马后，不知笑破他人口。绣閤新添一线长，金针斗巧制鸳鸯。不知这个长多少，莫把龟毛乱较量。要见心珠发耿光，只消一念破悭囊。昆虫草木承恩力，世世丛林建法幢。十方义聚，和气如春。非魔非佛，无主无宾。食法二轮能妙转，不虚剪月过书云。闻韶不知味，门户喜重新。当年不合弃金轮，忍冻吞饥度六春。又被毛头星换眼，至今苦屈未能伸。瑞岩不孝，尚有慈心。烧块木头修薄供，且图温饱过，切忌赚他人。兆应丰年，单明一色。玉作楼台，银连巷陌。新晴人喜贺元正，不识春山头并白。茶迎过客无新旧，秤定须弥有重轻。活弄手头虽得妙，何如闻爆桶箍声。今朝二月十五，黄面瞿昙灭度。诸方挝鼓声冤，尽是闲言长语。一点涅槃心，无人知落处。山花泪滴如红雨。久雨新晴，物情显焕。蝶弄海棠阴，莺啼杨柳岸。声色纯真，不得一半。堪笑灵云活眼睛，却被桃花换。哑，瞎汉瞎汉。杨岐栗棘蓬，赵州殿里底。一句当机裂万差，尽大地人扶不起。四十年同参，廿馀年相别。不唱菩萨蛮，何暇说佛法。蓦劄相逢十二峰，我患生盲你患聋。是圣是凡都莫问，且分苔石憩松风。客路奔驰岁月深，朝游东鲁暮西秦。子规苦劝人归去，血溅岩花几见春。示大家身，为帝王母。与佛同生，福兼寰宇。万国欢悰庆诞弥，蟠桃何止宴瑶池。九曲河清产圣人，行尧舜道觉斯民。万邦翘仰垂衣化，鼓舞春风贺太平。九旬禁足，困鱼止泺。三月安居，钝鸟栖芦。圆觉伽蓝俱扫迹，释迦弥勒是他奴。筀笋剪龙须，山茶烹雀舌。款客话家私，各打乡谈说。闽蜀同风，浙音迥别。老倒芝峰耳重听，子规声诉三更月。倾倒投子油瓶，拗折龙孙头角。大炉鞴里烹煎，香透千岩万壑。殷勤奉供昔年高卧白云僧，与无舌人从头咬嚼。咬得著，鼓舞升平，唱村田乐。跨弄蹄驴，住疏壁院，千古遗风今再见。吞吐何须栗棘蓬，煅炼已成丹九转。倾出瓶壶，寒光闪电，扶危妙在通权变。九旬禁足已嫌多，那更重加一月遥。不解六根门互用，蜡人铁做也应消。八月秋，何处热。塞雁来宾，井梧凋叶。衲僧拄杖知时节，千里万里一条铁。监本祖庭花，东西争擢秀。一等放清香，不分新与旧。枝枝叶叶，陡顿精神，妆点芝园劫外春。秋菊铺黄，茱萸裛翠。彭泽渊明，清吟浊醉。一年一度赏东篱，蹉过重阳总不知。因甚如此，逐物意移。䆉稏黄云，精神玉粒。熟知稼穑人，著意勤收拾，已收拾，舂石坠腰，炊香满室。客来唱曲贺丰年，抚髀清欢，莫嫌贫极。杨岐驴弄蹄，天衣雁沉影。两个老无知，语不分邪正。何似火炉头话，无主无宾。是非审定，不违法印。我王库内岂有是刀哉，古今多少人以橘皮为火，纷然错认。哑，死灰煨杀谁深省。航海而来，面壁而坐。未明直指单传，先被梁王勘破。当门齿露风，只履归何早。熊耳峰前，累累荒草，至今惹得行人笑。昨宵送旧，今日迎新。迎新送旧，费尽精神。新旧两头忘记了，始知今日是元正。不用借婆衫子拜，今年人是去年人。贫苦芝峰，赏元宵节。宴乐佳宾，将何铺设。明挑海底灯，细剪亭前月。打拍东山瓦鼓歌，掤八剌札，乐有馀，清不彻。趣味森严，恰似赵州，曾到未到，吃杯杯茶，洞山生姜不改辣。哑，不是知心向谁说。二月十五，瞿昙灭度。山鸟悲春，山花泣雨。尽大地人，有屈无伸处。独有瑞岩拄杖子，铁作心肠浑不顾。唱太平歌，欢声满路。因甚如此，歼厥渠魁，澄清寰宇。浴乎沂，舞雩归。道存目击，乐以忘机。嗟叹奔驰途路客，抛家失业有谁知。杜鹃啼出血，劝得几人归。薄福值荒年，日餐三顿粥。两眼挂青山，真味填枵腹。贫有馀，乐不足。谁管古人见延寿不见延寿，山前麦熟与未熟。无事岩泉洗耳听，幽禽巧奏阳春曲。好大哥，快活快活。五髻峰头，怨憎会苦。热血相喷，重重染污。个样老妖魔，惭愧今朝死。粗茶一瓯，粗香一炷，供养阿侬。愿百劫千生，蓦劄相逢，好眼看承，好心攀顾。切莫重行巇险路，背后恐遭人指注。大地全荒总不忧，夺饥人食缚耕牛。衲僧举止合如是，百炼精金肯博鍮。捞摝群迷，示生五浊。臭秽通身，如何洗却。百滚洋铜浇一杓，彻骨清凉，快活快活。六年偿债芝峰寺，费尽衣盂用尽心。今日杖藜行活路，笑看花木媚清阴。